Benin har et tropisk klima i nord, og et tørrere mod syd. Terrænet er for det meste flade sletter med nogle åer og lave bjerge. Landets højeste punkt er Mont Sokbaro med 658 meter over havet.  Sprog Fransk er det officielle sprog.  Sprogene fon og joruba snakkes meget i syd, mens der i nord tales mindst seks større stammesprog.  Historie Benin har en strålende fortid som et rigt kongerige under navnet "Dahomey". Landet var centrum for slavehandel, og fra byen Ouidah blev der i adskillige år solgt og udskibet slaver i stor stil. Slaverne var primært fanger hentet fra nabolandene i forbindelse med fejder og krige. Fra 1892 var Benin under fransk herredømme. I 1960 opnåede landet selvstændighed, hvorefter general Mathieu Kérékou greb magten og omdøbte landets navn til Benin, efter en by og et kongerige i Nigeria. Fra 1990 er der blevet indført reformer med henblik på indførelsen af et flerparti-system. Det seneste valg i landet blev afholdt den 26. april 2015.  Politik og administration Benin er en republik med flerpartisystem. Landet gik officielt bort fra marxisme-leninisme linjen i 1989, der er stemmeret for alle fra deres fyldte 18 år.  Administrativ inddeling Benin er inddelt i 12 departementer, som igen er inddelt i 77 kommuner  Kultur Det menes at voodoo stammer fra Benin og blev overført til Brasilien, Caribien og dele af Nordamerika med slavehandelen. Omkring 70 % af befolkningen i landet praktiserer denne religion, som siden 1992 har været anerkendt som en af de officielle religioner.